כוכב אלקיים-לוי

כוכב אלקיים-לוי (נולדה ב-1984) היא עורכת דין, חוקרת ודוקטור למשפט בינלאומי, מגדר וזכויות אדם. מרצה בחטיבה לביטחון ומשפט באוניברסיטת רייכמן ובמכון ליחסים בינלאומיים באוניברסיטה העברית, מייסדת מכון דבורה ללימודי מגדר וקיימות, ומייסדת הנציבות האזרחית לעניין פשעי חמאס נגד נשים וילדים במהלך מתקפת הפתע בשבעה באוקטובר 2023. כלת פרס ישראל לשנת התשפ"ד (2024).

== ביוגרפיה ==
אלקיים-לוי גדלה בלוד להורים שעסקו בחינוך. היא האחות האמצעית מבין חמישה ילדים. משפחתה דתית.

את שירותה הצבאי עשתה ביחידת דובר צה"ל. לאחר מכן למדה לתואר במשפטים ומדעי המדינה באוניברסיטת בר-אילן. את ההתמחות לעריכת דין עשתה במחלקת הבג"צים בפרקליטות המדינה. לאחר מכן עברה למחלקת הדין הבינלאומי, תחת המשנה ליועץ המשפטי לממשלה. בין השאר עסקה בתיקים משפטיים ובאמנות שקשורים בסחר בבני אדם, זכויות ילדים וזכויות אסירים.<ref name=":0" />

ב-2014 עברה להתגורר בארצות הברית ולמדה לתואר שני ושלישי במשפטים באוניברסיטת פנסילבניה. במהלך לימודיה השתתפה במספר תוכניות עמיתים מטעם האוניברסיטה. היא קיבלה מלגה ותקן של חוקרת זכויות אדם שאפשרו לה ללוות תוכניות של סיוע משפטי פרו בונו לחסרי מעמד, לרבות למבקשי מקלט ולילדים מקסיקניים שחצו את הגבול לארצות הברית. על עבודה זו זכתה במספר פרסים.<ref name=":2"></ref> עבודת הדוקטורט שלה עסקה בזכותן של נשים לחופש דת ואמונה, והסדרה של זכויות אלו תחת מטריית המשפט הבינלאומי. פרסמה מאמרים בכתבי עת משפטיים.<ref></ref><ref name=":0" />

ב-2019 שבה עם משפחתה לישראל והחלה ללמד באוניברסיטת רייכמן קורס שעוסק בתיאוריות פמיניסטיות בדין הבינלאומי. ב-2020 ייסדה את מכון דבורה, מכון מחקרי יישומי שפועל להגנה על זכויות נשים בישראל ולצמצום פערים מגדריים בראייה אסטרטגית.<ref></ref><ref name=":0" /> בשנה זו החלה ללמד קורס חוץ אוניברסיטאי "התנועה הפמיניסטית: עבר, הווה ועתיד".<ref></ref>

בשנים 2020–2021 הייתה עמיתת פוסט דוקטורט ומרצה אורחת במרכז רקמן לקידום שוויון לנשים, בפקולטה למשפטים באוניברסיטת בר-אילן. הייתה עמיתת מחקר גם במרכז מינרבה לזכויות האדם באוניברסיטת תל אביב. בשנים אלו שימשה גם כיועצת מומחית מטעם ישראל בפרויקט מאגר הנתונים לשוויון מגדרי לנשים של האו"ם. בשנים 2019–2021 שימשה גם כחוקרת בכירה מטעם מיזם המחקר של האיחוד האירופאי Horizon2020 Gender-Net-Plus במחקר על "אלימות כנגד נשים מהגרות ופליטות: גורמים ומדיניות תגובה אפקטיבית".

ב-2022 הצטרפה לפורום סופי דייוויס לחקר מגדר, סכסוכים ויישובם באוניברסיטה העברית, כעמיתת פוסט דוקטורט.<ref name=":1" /><ref name=":0" /> במסגרת זו ביצעה מחקר העוסק בצדק טרנספורמטיבי בחוק הבינלאומי.

אלקיים-לוי עמדה בראש צוות מטעם המטה לביטחון לאומי, שבחן את ההשלכות של משברים ואירועי קיצון לאומיים על נשים. מסקנות הדו"ח שהגיש הצוות הניחו את היסודות לגיבוש מדיניות לאומית שתצמצם פגיעה אפשרית בנשים בשגרה ובחירום ותבטיח ייצוג של נשים בגופים שבהם מגובשת מדיניות הביטחון של ישראל, לרבות ייצוג של 33% בקבינט המדיני-ביטחוני. הדוח אומץ בהחלטת ממשלה ב-2022. עם פרוץ מלחמת חרבות ברזל באוקטובר 2023 גיבשה אלקיים רשימה של כ-50 נשים מתחומים שונים, הנכונות לקבל על עצמן תפקיד בגופי החירום והשיקום, והגישה אותה במכתב לראש המל"ל.<ref name=":0" />

משמשת כיועצת אקדמית בוועדה לשוויון וגיוון באוניברסיטת תל אביב ובטכניון.<ref name=":5"></ref> כמו כן משמשת כיועצת אקדמית בקואליציית 2030 לפרויקט קידום יעדי פיתוח בר קיימא של האו"ם מטעם האיחוד האירופי.<ref name=":5" /> עמיתת מחקר במכון הרטמן במסגרתו מבצעת מחקר אודות ההגנה הגלובלית על תנועות דתיות פמיניסטיות בעולם ותרומתן להבנת שינויים חברתיים.<ref></ref> חברה בפורום דבורה<ref></ref> ובפורום האקלים הישראלי של נשיא המדינה, יצחק הרצוג.<ref name=":1"></ref>

החל משנת 2023 פעילה מרכזית בתנועת "בונות אלטרנטיבה" הפועלת לקידום שוויון חברתי, העצמת נשים והעלאת המודעות לאלימות נגד נשים.<ref name=":0" /><ref name=":4" /> הייתה שותפה לכתיבת ניתוח של השלכות הרפורמה המשפטית על חייהן של נשים בישראל, שהוצג לנשיא המדינה, יצחק הרצוג.<ref></ref>

=== הנציבות האזרחית לעניין פשעי חמאס נגד נשים וילדים ===
באוקטובר 2023, כשבוע לאחר מתקפת הפתע על ישראל, ייסדה אלקיים-לוי את הנציבות האזרחית לעניין האלימות מינית שביצע החמאס בנשים ובילדים. הנציבות היא ארגון עצמאי, לא ממשלתי שמטרתו לקדם חקירה של פשעי המלחמה שבוצעו על ידי חמאס כנגד נשים וילדים במהלך הטבח שבוצע ב-7 באוקטובר 2023 ופשעי המלחמה הנמשכים כנגד נשים וילדים שנחטפו במהלכו. צוות הנציבות כולל משפטניות, קרימינולוגיות, חוקרות ופעילות מתחומים שונים. הצוות פועל מול גורמי אכיפה וחקירה, ובכלל זה המשטרה, השב"כ והפרקליטות ומול גופים בינלאומיים, לאיסוף עדויות וחומרי תיעוד מיום הטבח לטובת הרכבת מאגר של עדויות לפשעים נגד נשים וילדים. בטווח הקרוב החומרים עשויים לשמש את הקורבנות או בני משפחתם ובעתיד הרחוק הכוונה היא להקים ארכיון באוניברסיטת בן-גוריון, שהגישה אליו תתאפשר בכפוף לקריטריונים אתיים מחמירים.<ref name=":0" /><ref></ref>

לאחר שבחלוף שבועות מאירועי מתקפת הפתע האו"ם לא התייחס לפגיעות המיניות שבוצעו כחלק ממתקפת חמאס, ניסחה אלקיים-לוי מכתב מחאה לארגון האו"ם לקידום והעצמת נשים, בשיתוף עם ארגונים נוספים, במקביל לפעילות מחאה ישראלית ובינלאומית נוספת שהתקיימה בנושא זה.<ref></ref> בסופו של דבר, ב-2 בדצמבר 2023 פרסם הארגון הודעת גינוי והכרה בהיקף וחומרת הפגיעות המיניות.

אלקיים-לוי מרבה להתראיין ולהעביר סקירות בנושא זה לגורמים ישראליים<ref></ref> ובינלאומיים.<ref name=":4"></ref><ref></ref><ref></ref><ref></ref><ref></ref> היא העבירה סקירה לראש ממשלת ספרד פדרו סנצ'ס ולראש ממשלת בלגיה אלכסנדר דה קרו, בעת ביקורם בישראל.<ref name=":0" /> כמו כן נפגשה בנושא עם בכירי המועצה הלאומית למגדר והמועצה לביטחון לאומי של ארצות הברית ועם עוזרת נשיא ארצות הברית לענייני מגדר, ג'ניפר קליין.

בסוף חודש מארס 2024, לאחר שהוכרזה זכייתה של אלקיים-לוי בפרס ישראל, פורסמו דיווחים המעלים ספקות בנוגע לאמינות הדיווחים שפורסמו על ידה, ובנוגע לאי-סדרים (לכאורה) בהליכי איסוף התרומות שהובילה לטובת הנציבות האזרחית.

== חיים אישיים ==
נשואה ואם לארבעה ילדים. מתגוררת במודיעין. אחייניתו של הפרשן יעקב ברדוגו.

== פרסים והוקרה ==
* 2022: רשימת 40 הצעירים המבטיחים של דה מרקר
* 2024: אות אבירות מרכז פרס לשלום ולחדשנות<ref></ref>
* 2024: פרס ישראל בתחום הערבות הדדית

== ראו גם ==
* אלימות מינית במתקפת חמאס בשבעה באוקטובר 2023
* נשים במלחמת חרבות ברזל

== קישורים חיצוניים ==
* 
* 
* 
* 

* [https://www.foxnews.com/world/hamas-oct-7-massacre-has-legal-scholars-creating-new-war-crime-category פשעי חמאס כקטגוריה חדשה של פשע] (ראיון באנגלית)

== הערות שוליים ==

קטגוריה:בוגרות אוניברסיטת בר-אילן: משפטים
קטגוריה:בוגרי אוניברסיטת בר-אילן: משפטים
קטגוריה:בוגרי בית הספר למשפטים באוניברסיטת פנסילבניה
קטגוריה:בעלות תואר דוקטור מאוניברסיטת פנסילבניה
קטגוריה:בעלי תואר דוקטור מאוניברסיטת פנסילבניה
קטגוריה:עורכות דין ישראליות
קטגוריה:חוקרות ישראליות
קטגוריה:חיילות דובר צה"ל
קטגוריה:חיילי דובר צה"ל
קטגוריה:פעילות חברתיות ישראליות
קטגוריה:חוקרות מגדר ישראליות
קטגוריה:כלות אות אבירות מרכז פרס לשלום ולחדשנות
קטגוריה:זוכי פרס ישראל לשנת 2024
קטגוריה:זוכות פרס ישראל
קטגוריה:ישראלים שנולדו ב-1984
קטגוריה:ישראליות שנולדו ב-1984